钦定古今图书集成/明伦汇编/氏族典/第191卷 > 萧㪺
## 钦定古今图书集成/明伦汇编/氏族典/第191卷 > 萧㪺

按《元史萧㪺传》，“㪺字惟斗，其先北海人。父仕秦中，遂
为奉元人。㪺性至孝，出为府史上官，语不合，即引退。
读书南山三十年，于是博极群书，天文、地理、历律、算
数靡不研究。世祖分藩在秦，辟㪺，㪺以疾辞，授陕西
儒学提举，不赴。后累授集贤直学士、国子司业，改集
贤侍读学士，皆不赴。大德十一年，拜太子右谕德，扶”
病至京师。俄除集贤学士、国子祭酒，依前右谕德。疾
作，固辞而归。卒，年七十八，赐谥“贞敏。”㪺制行甚高，真
履实践，其教人必自《小学》始。为文辞立意精深，言近
而指远，一以洙、泗为本，濂、洛、考亭为据，关辅之士，翕
然宗之，称为一代醇儒。